<classify> SERIKALI imeiagiza Bodi ya Usajili Wahandisi nchini ERB, kuratibu maazimio na mapendekezo yaliyotolewa na wahandisi katika maadhimisho ya miaka 50 ya bodi hiyo na kuyawasilisha mapema serikalini kwa ajili ya kufanyiwa kazi.Aidha, imeiagiza bodi hiyo kufuatilia kwa ukaribu utekelezaji wa maazimio hayo na kutoa taarifa katika mkutano ujao wa mwaka wa wahandisi na kusema kuwa maazimio na mapendekezo hayo yatatarajiwa kuchangia katika kuifikisha nchi katika uchumi wa kati ifikapo 2025.Naibu Waziri wa Ujenzi, Elias Kwandikwa aliyasema hayo jijini Dar es Salaam wakati akifunga maadhimisho wa miaka 50 ya ERB yaliyoenda sambamba na mkutano wa 16 wa siku ya wahandisi nchini.Alisema lengo kuu la maadhimisho hayo ni kuwakutanisha wahandisi wa fani mbalimbali ili waweze kubadilishana mawazo na uzoefu wa kihandisi na kufanya majadiliano ya kitaaluma juu ya nini kifanyike ili kutafuta ufumbuzi wa changamoto zinazoikabili sekta hiyo nchini. Alisema katika mkutano huo wahandisi zaidi ya 3,400 wa fani mbalimbali nchini na nje ya nchi walishiriki wakiwemo kutoka Uganda, Malawi, Z ambia, Kenya, Misri, Nigeria na Rwanda.Katika mkutano huu mada tisa ziliwasilishwa na viongozi waandamizi wa Seriiali ya Awamu ya Tano ambazo zote zimejikita kuelezea juu ya mafanikio ya uhandisi katika kipindi cha miaka 50 kwa maendeleo ya kitaifa ya kijamii na kiuchumi, alisema.Kwandika alisema mada hizo ni pamoja na usafirishaji, miundombinu, maji, nishati, afya, mazingira, elimu, kujenga uwezo wa wahandisi na mafundi sanifu ambapo pia alizipongeza taasisi zote ambazo zimeshiriki kuonyesha teknolojia na bidhaa mbalimbali zinazozalishwa nchini.Aliipongeza bodi kwa maandalizi ya maadhimisho hayo sambamba na kuwashukuru wahandisi wote kutoka taasisi binafsi na taasisi za umma walioshiriki katika mkutano huo muhimu kwa maendeleo ya nchi.Aidha aliwatia moyo wale ambao hawajajiunga na mpango wa mafuzo kwa wahitimu unaosimamiwa na ERB na kuwasihi wajiunge na mpango huo ili waweze kusajiliwa kama wahandisi wataalamu kwa kipindi cha miaka mitatu huku akiahidi kwamba serikali itaendelea kufadhili mpango huo wa mafunzo.Mapema Mwenyekiti wa ERB, Profesa Ninatubu Lema alisema mambo yote waliyojadiliana watayapeleka serikalini kwa maandishi kupitia Wizara ya Ujenzi, Uchukuzi na Mawasiliano ili yafanyiwe kazi kwa maendeleo ya Taifa.Aidha, aliwataka wahandisi kuhakikisha kwamba katika miradi wanayoifanya halitokei kosa la kizembe katika uhandisi lisitokee kabisa kwa kuwa hali hiyo ni aibu kwenye fani yao.  <topic>: KITAIFA 